2020. 12. 17.

WEBOLDAL TERVEZET

Minta segítségek a kitöltéshez

Alapvető tudnivalók

## A weboldal készítés folyamata

A hagyományos vélekedés ellenére, a weboldal készítés, mint folyamat legfontosabb eleme nem feltétlenül a kódolás vagy programozás. A weboldal készítés nélkülözhetetlen része, az az előzetes információgyűjtés, a részletes tervezés és az indulás utáni karbantartás és üzemeltetés. Ezen lépések nélkül nem vagyunk képesek olyan weboldalt készíteni és hosszú távon fenntartani, amely megfelel a cég marketing céljainak és sikerével hozzájárul a cég növekedéséhez.

A weboldal készítés menete:

1. Információgyűjtés (a projekt tervből sok minden már kiderül)
2. Tervezés
3. Design
4. Tartalomírás
5. Programozás
6. Tesztelés, felülvizsgálat és indítás
7. Karbantartás és üzemeltetés

Ebből a pályázat során elengedhetetlenül szükséges a pályázó részéről megfogalmazni:

1. Információ a weboldallal kapcsolatban
2. Alapvető tervezés, mint menüpontok, funkciók-, keresők meghatározása
3. Design elemekkel kapcsolatos észrevételek
4. Weboldal tartalmak meghatározása

## Weboldallal kapcsolatos információk

Egy hírportál különbözik egy szórakoztató weboldaltól, egy cipő webshop különbözik egy ügyvédi iroda weboldalától. A különböző típusú weboldalak egymástól eltérő funkcionalitással, szerkezettel és tartalommal bírnak. Egy jól előírt és kellően részletes terv (dokumentáció) megvédhet attól, hogy extra erőforrásokat kelljen fordítani váratlan problémák elhárítására, úgy mint pl. design váltás, vagy egy előre nem tervezett funkció hozzáadása.

Fontos, hogy itt azokat az információkat várjuk, amelyek a weboldal elképzeléssel kapcsolatosak.

**Bemutatkozó oldal példa:**

Szeretnénk a weboldalon nagy és látványos képi elemekkel dolgozni. A menük keveset takarjanak ki a képből. Szeretnénk, ha a képek helyén videókat is tudnánk feltölteni. A weboldal célközönsége leginkább a fiatalok, úgyhogy szeretnénk, ha ehhez igazítottan dinamikus, fiatalos színeket és elemeket jelenítenénk meg. Mivel a weboldalakat a fiatalok leginkább már telefonról és tabletről nézik, szeretnénk, ha a weboldalak jól jelennének meg mobiltelefonon is, ugyanakkor itt már szűkített tartalommal az asztali megjelenítéshez képest. A részleteknél megadjuk, hogy melyek azok a menüpontok és modulok, amit mindenképp szeretnénk a mobiltelefonokon is láttatni és mi az, amit a weboldal monitoron történő megjelenítésében is fontosnak tartunk. Persze az is jó, ha minden információt meg tudunk jeleníteni minden platformon, de ezt a szakértőkre bízzuk. A weboldalt szeretnénk könnyen kezelhetően szerkeszteni és lehetőleg bármikor újabb nyelven tartalmakat hozzáadni. Az oldal alapvetően az egyik cégprofilunk bemutatkozó oldala, így nem szükséges extra modulokat kezelni hozzá. A cél, hogy a tartalmakat, képeket, videókat, menüket az erre kialakított adminisztratív felületről tudjuk szerkeszteni, valamint a szerkesztéshez különböző jogosultságokat kezelhessünk, hiszen más fogja a menüket szerkeszteni és más a tartalmakat. Fontos számunkra, hogy a változtatások naplózva legyenek, vagyis lehessen látni, hogy ki, mikor és mit szerkesztett.

**Egy igen komplex webshop példa:**

A célunk egy viszonylag sok termékes webshop fejlesztése. A webshop termékeket fő és alkategóriákra bontottan szeretnénk kezelni korlátlan mélységben. A megjelenítésnél fontos, hogy az alapvető menüpontokon túl (amelyet később megadunk) a termék lista oldalakon szűrőket alakítsunk ki a termékhez igazítottan, vagyis más paraméterekre tudjunk szűrni egy tv értékesítés és egy csizma esetén. Fontos számunkra, hogy nagy képi elemekkel dolgozzunk és a képekre ráhúzva az egeret egy mögöttes kép jöjjön elő, amely a termékkel kapcsolatos második képet mutassa meg. A webshop termékek kategóriáit tudjuk dinamikusan mi kialakítani és alá besorolni a termékeket. Fontos nekünk a termékekkel kapcsolatban, hogy tudjunk beszerzési árat is kezelni a webshop mögötti adminisztratív felületen. Szeretnénk kimutatásokban látni, hogy egy bizonyos termék vagy akár egy termékcsoport esetén a beszerzési ár és eladási ár között mekkora árrést tudtunk generálni. Kiemelten fontos, hogy a webshop mögötti adminisztratív felületen jogosultságokhoz kötötten tudjunk hozzáférést biztosítani az admin munkatársainknak, hiszen van aki csak a termékek feltöltését, van aki csak a pénzügyet kezeli. A pénzügynél fontos, hogy a webshopba integrált számlázóprogrammal rendelkezzünk és a rendszer automatikusan generáljon számlát a vásárlók részére és küldje is el nekik.

A vásárlókat nem csak Magyarországon, hanem angol és spanyol nyelvterületen is szeretnénk megcélozni, ezért fontos nekünk, hogy cikkeink ezeken a nyelveken feltölthetők legyenek. A kiállított számlákat és leveleket pedig szeretnénk nyelvi sablonokban kezelni. Attól függően, hogy milyen számlázási címre kéri az adott illető a számlát, szeretnénk a magyar nyelv mellett a számlára behívni akár az angol, akár a spanyol elnevezéseket is.

## Tervezés

**Amire itt szükség van:**

* a weboldalon **milyen menüpontok és almenüpontok** vannak, azok az elképzelés szerint hol helyezkednének el.
* a weboldalon **milyen modulokat** szeretnénk használni: pl. hírkezelés, termék értékesítés, termékszűrők, képi- és video sliderek (felül nagy váltakozó képek), lábléc és azokhoz kapcsolódó menüpontok.
* **a weboldal mögött az ügyviteli rendszerben** mi a fontos számára, mit szeretne kezelni (pl. tartalomszerkesztés, számlázás, jogosultságkezelés, naplózás, cikkek feltöltése és nyelvi kezelése, B2C felület, különböző ártípusok különböző csoportoknak, videók feltöltésére lehetőség, értékesítések kezelése és kimutatása, raktárkészlet kezelés, kontingens kezelés..stb.)
* hasznos, ha pályázó itt megad olyan **minta weboldalakat**, ami neki tetszik, ami funkciójában hasonlót takar, mint amit szeretne ő maga is létrehozni és leírja az azzal kapcsolatos észrevételeit, vagy attól a mintaoldaltól miben szeretne eltérőt, vagy éppenséggel mi tetszik neki egy adott oldalból. Fontos, hogy a minta weboldalnál ne csak képet, hanem lehetőleg az elérési utat is adja meg (pl. [www.example.com](http://www.example.com) oldalon az tetszik, hogy…)

**Drótváz**

Itt érdemes valamilyen drótvázat készíteni, akinek ehhez van affinitása. A drótváz a weboldal leegyszerűsített ábrázolása, amelyből egyértelműen azonosítani lehet a következőket:

* A tartalom főbb csoportosítása (mi?)
* Az információ megjelenítésének szerkezete (hol?)
* A felhasználók által végezhető folyamatok leírása és leegyszerűsített megjelenítése (hogyan?)

**A legnépszerűbb drótváz készítő eszközök**

* [Moqups](https://moqups.com/) (<https://moqups.com> ): Online, rendelkezik ingyenes verzióval
* [UXPin](https://www.uxpin.com/) (<https://www.uxpin.com> ): Online, rendelkezik ingyenes verzióval
* [Fluid UI](https://www.fluidui.com/) (<https://www.fluidui.com> ): Online, rendelkezik ingyenes verzióval
* [Balsamiq Mockups](http://www.balsamiq.com/products/mockups) (<https://balsamiq.com/wireframes> ): Online, Mac, Windows, rendelkezik ingyenes verzióval

Természetesen amennyiben ez valakinek túl bonyolult, megteszi egy „kockás papír” is, vagy esetleg egyéb részletes leírás. A drótvázkészítő program használata pusztán javaslat, hiszen áttekinthetővé teszi a folyamatokat, a tervezés – a program kicsi tanulmányozást követően - jóval egyszerűbbé válik.

## Design információk

Szükséges megadnia a pályázónak, hogy van-e valamilyen kötött design vagy arculati elem, amelyhez a fejlesztés során igazodni kell. pl. a cég logóinak színeihez, a cég által használt elemek beépítése vagy a fejlesztés során tervezni kell a design elemek, logótervezés, arculati tervezéssel is. Nem probléma, ha valaki nem rendelkezik konkrét arculattal, csak annak a költségvetési tervben akkor szerepelnie kell, mert a fejlesztés keretén belül szintén pályázat részeként elszámolható költség.

Fontos továbbá, hogy a weboldalon szerepeltetett képek jogtiszták legyenek. Amennyiben pályázó nem rendelkezik megfelelő képállománnyal, a képek és video anyagok beszerzése szintén elszámolható a pályázati keretek közt, ezesetben szerepeltetni kell azt a projektterv költségvetési tervében a fejlesztési elszámolás részeként. (forrás lehet pl. <https://www.shutterstock.com> ).

## Tartalommal kapcsolatos információk

Fontos, hogy pályázónak legalább a weboldal menüpontjaiban elhelyezkedő tartalmakkal kapcsolatban alapinformációja legyen. Amennyiben nem rendelkezik tartalomszerkesztővel pályázó, a projektterv részeként a költségvetési tervben a fejlesztés részeként elszámolható költség, hiszen a tartalomszerkesztés a pályázat során támogatott. Ugyanakkor fontos, hogy a menüpontok mögötti tartalomról legalább minimális információval rendelkezzen fejlesztő, vagyis menüpontonként meg kell határozni pár mondatban, hogy mit szeretne ott tartalmilag látni pályázó.